als_Latn dik_Latn sag_Latn
Qeriqi fton veteranët e UÇK-së të protestojnë pas 10 shkurtit
Kryetari i Këshillit për të drejtat e Luftëtarëve të UÇK-së, Xhevdet Qeriqi, u ka bërë thirrje bashkëluftëtarëve të tij që t’i bashkohen protestës së paralajmëruar pas datës 10 shkurt.
Qeriqi, në një postim në Facebook, ka ftuar veteranët që mos t’iu besojnë deklaratave të anëtarëve të Komisionit për verifikimin e listave të veteranëve të UÇK-së pasi që, sipas tij, ata po mundohen të zbehin qëllimin të cilin do të protestohet pas 10 shkurtit.
“Të dashur bashkëluftëtarë, deklaratat e anëtarëve për verifikim se më 20 shkurt do të publikohen listat, po bëhen me qëllim që të krijojnë huti. Ne, siç kemi premtuar, do të mbajmë protestën, por kam një mesazh që t’i përgjigjeni protestës sepse i vetmi është presioni që ata ta kryejmë punën”, ka thënë Qeriqi.
Më tej, ai ka shtuar “ka ardhur koha që ne të mendojmë për familjet dhe fëmijët tanë e mos të merremi me politikë sepse janë këta politikanë që ne bëmë gjithçka për ta e ata asnjëherë nuk u morën me ne, prandaj nuk ia vlen që ne të merremi me ta por të merremi me të ardhmen tonë”.
Ditë më parë, Qeriqi, gjatë një aksioni simbolik para ndërtesë së qeverisë së Kosovës, ka deklaruar se nëse deri më datën 10 shkurt nuk bëhen publike listat e veteranëve nga Komisioni për Verifikim, atëherë do të ketë protesta, për të cilat ka paralajmëruar se mund të jenë edhe të dhunshme.
E anëtarët e këtij Komisioni kanë deklaruar se listat do të bëhen publike më 20 shkurt.
als_Latn als_Latn als_Latn als_Latn als_Latn als_Latn als_Latn